別孫隠甫
作者：彭龜年
朝代：宋

paragraphs: 君家金石臺，我家富壽岡。
十馹苦不遠，半世成相望。
我爲一貧驅，觸熱來帝鄉。
塵垢面未頮，鬰結志不强。
下馬忽見君，喜劇幾欲狂。
未語心已傾，既坐形俱忘。
醒我醉夢中，祓我冰雪旁。
主人知客深，對著夜雨牀。
猶恐客意短，渠渠羅酒漿。
蟹螯擘新肥，荔子含生香。
晚歸候月影，早游趁湖光。
都城六月中，公卿簿書忙。
而我乃與君，專此風露涼。
笑語雖雜亂，理到味自長。
平生區區願，恰此一月償。
遽然委我去，令人熱中腸。
兒女惜別離，丈夫重行藏。
敢因杯酒行，感慨徒悲傷。
君去起我思，綵衣拜重陽。
願言各努力，白髮行中堂。